Frank Dahlgaard (UP), 2001-03-28:
Denne her forespørgsel er ikke rejst på baggrund af internationale undersøgelser omkring læsefærdighed og regnefærdighed tilbage fra 1991 og 1994, sådan som ministeren antyder, eller på baggrund af en artikel i Jyllands-Posten.
Den har jeg i øvrigt ikke kendskab til, men jeg har kendskab til de tal og de undersøgelser, som denne undersøgelse formentlig bygger på.
Det er skuffende, at ministeren ligesom affærdiger, at der skulle være noget problem.
Det er skuffende, men måske ikke så overraskende, at ministeren synes, at det er godt nok.
Vi ved alle, at den holdning havde man ikke for nogle år siden, for man satte jo noget i gang, bl.a. fik man iværksat rapporten »Kvalitet i uddannelsessystemet« fra Undervisningsministeriet og Finansministeriet og Statsministeriet og andre, som i virkeligheden var udtryk for, at daværende undervisningsminister Ole Vig Jensen i foråret 1997 blev sat under en slags administration fra Finansministeriets side.
Det var dengang, man iværksatte Danmark som foregangsland, hvor man gik det hele igennem og opdagede, at på uddannelsesområdet og specielt med hensyn til folkeskolen var Danmark ikke noget foregangsland, men det modsatte.
Det resulterede i denne rapport, som nu er 3 år gammel, og som indeholder en masse spændende analyser, også omkring kvaliteten i skolen.
Den er så siden blevet suppleret med oplysninger, som gør, at det er dybt skuffende, at ministeren hævder, at folkeskolen ikke er i krise, eller at situationen er på ret køl.
Det er også besynderligt, når ministeren siger, at man ikke kan bruge internationale undersøgelser til ret meget, og så alligevel fremhæver den sidste internationale undersøgelse, der er kommet, nemlig den om demokrati, som jo ifølge dagspressen viser, at her er Danmark helt i front sammen med, jeg tror, det er Polen og Finland, og vi er lige foran Grækenland.
Jeg har gravet lidt i den sag, for her var endelig noget glædeligt noget.
Og så viser det sig, at man har spurgt om to ting.
Den ene ting er om holdninger, f.eks. har man spurgt eleverne: Hvad mener du?
Skal der være ligestilling mellem kønnene på alle niveauer i samfundet, eller skal der ikke?
Og det giver dem et højt antal point.
Den del af undersøgelsen har jeg fået tilsendt spørgeskemaerne på; dem har jeg.
Men den anden del har jeg ikke kunnet få.
De er hemmelige, siger man på Danmarks Pædagogiske Universitet.
Og det er den del af undersøgelsen, som vedrører viden, altså børnenes konkrete viden.
Altså helt eksakte kundskaber.
Den er mørkelagt.
Jeg har i hvert fald ikke kunnet få fat i den, og derfor har jeg en kedelig mistanke om, at vi også dér, når det kommer til stykket, ligger dårligt.
Jeg har i min begrundelse for forespørgslen nævnt nogle af de krisetegn, der er, og kan føje til, at meningsmålingsinstituttet GfK den 20. februar offentliggjorde en undersøgelse i B.T., hvor man spurgte folk om deres tilfredshed med folkeskolen, og 43 pct. svarede her, at de ikke fandt folkeskolen god nok, at den ikke var tilstrækkelig, 38 pct. - altså færre - mente, at den var god nok, og 19 pct. vidste det ikke.
Et flertal er altså ikke tilfreds med folkeskolen.
Det er sådan en almindelig markedsundersøgelse.
når man sammenholder den med lærerflugten fra folkeskolen - både af ældre lærere og nu også af unge lærere - og når vi sammenholder den med elevflugten fra folkeskolen over i privatskolerne, som fortsætter, og når vi sammenholder den med alle de andre signaler, herunder senest rektor for Danmarks Pædagogiske Universitet, som siger nogle meget grimme ting om det faglige niveau i den danske lærerstand, så er der i allerhøjeste grad baggrund for denne her forespørgsel.
På egne vegne ønsker jeg at fremsætte følgende: Forslag til vedtagelse »Idet Folketinget konstaterer: - at den hidtidige indsats på folkeskoleområdet for at rette op på misforholdet mellem de store udgifter og de middelmådige resultater ikke har vist sig tilstrækkelig, og - at dette giver sig udslag i en fortsat elevflugt fra folkeskolen til private skoler og til en lærerflugt fra folkeskolen til efterløn eller til andet arbejde, opfordrer Folketinget regeringen til inden den 15. maj 2001 at fremlægge en revideret handlingsplan, som - inden for de givne økonomiske rammer - kan styrke folkeskolens kvalitet hurtigt og mærkbart.«